Jesper Petersen (SF), 2012-03-20:
Så tak for muligheden for at få diskussionen.
Det, der egentlig mest kan undre en og nok også mange af de seere, der er tilbage, er, hvordan de borgerlige partier med undtagelse af Dansk Folkeparti kan være imod, at man bremser en utilsigtet brug af skattereglerne vedrørende leasingbiler og demobiler, og så ikke vil være med til at styrke den kollektive trafik.
Hvad er det egentlig, der står i vejen for det?
Jeg synes sådan set, de borgerlige partier burde være optaget af at gøre noget på området, fordi priserne steg så kraftigt under den borgerlige regering.
Mange tal er blevet remset op, men tag bare hovedstadsområdet, hvor priserne steg med over 50 pct. i de 10 år, hvor de borgerlige var ved magten, det er en stigning på mere end 4,3 pct. i snit om året – langt over den almindelige prisudvikling.
Så kan man godt komme og sige alt muligt med, at man også indførte et takstloft.
Jo, jo, men det var i 2008, og hvorfor skulle der gå så mange år, hvis det er så genialt med sådan et takstloft, hvorfor skulle det så vente så længe, når nu priserne i mellemtiden var eksploderet?
Jeg synes egentlig, det ville være fint, om andre borgerlige partier end Dansk Folkeparti ville være med til at pynte lidt på problemstillingen.
Under SR-regeringen i 1990'erne var tallet på udviklingen i prisstigningerne det halve.
Men det er historik.
Nu er der så afsat en ekstra milliard kroner, og det er SF meget glade for.
Det skal gavne over hele landet på udvalgte områder, når det kommer til billetpriserne.
Det forhandler vi så om, og de forhandlinger kan man jo også kun være med til, hvis man vil tage medansvar og ikke bare melde sig ud, som Venstre og Konservative har gjort det ved at foretrække tilværelsen i hængekøjen.
Der må vel snart udskrives noget medicin for liggesår, tror jeg, hvis man bliver liggende i den hængekøje meget længere.
Takststigningsloftet skal fortsætte, og jo, der er sat spørgsmålstegn ved, om det egentlig batter noget.
Det er rigtigt nok, at det ikke bliver gigantiske og bredt udsmurte prislettelser, men det bliver et opgør med den tendens, der var under den borgerlige regering, hvor man bare blev ved med at lade priserne stige, og hvor man ikke gjorde noget for at rykke det den anden vej.
Det er faktisk det, der sker nu.
SF ønsker at styrke den kollektive trafik, vi kæmper altid for, at der er gode muligheder for at komme på arbejde og i det hele taget transportere sig rundt med bus, tog, cykel og andre alternativer til bilen.
Bilen er for mange nødvendig for at få hverdagen til at hænge sammen, ikke mindst i tyndt befolkede områder, men den er også en kilde til forurening, og den er en kilde til trængsel i de store byer, og derfor er det vigtigt at sørge for, at der er gode kollektive transportmuligheder.
Den skal være hyppig, pålidelig og moderne, og så skal der gerne være en rimelig prisudvikling, så den er tilgængelig for så mange som muligt.
Man skal ikke bare acceptere, at priserne bliver ved med at stige på et område og være ligeglad med det og lukke øjnene for de sociale konsekvenser, det jo har, for mange af dem, der bruger den kollektive trafik, har ikke noget alternativ, da de ikke har råd til en bil.
Jeg synes, vi kommer et godt skridt i den rigtige retning med den aftale, regeringen har lavet sammen med Dansk Folkeparti og Enhedslisten, og jeg vil godt kvittere over for begge parter, at de har villet være med til det.
Som en substitut for den trængselsring, der var diskuteret, bliver der så nedsat en kommission, der skal se på trængselsproblemerne, på luftforurening og på andre spørgsmål.
Men der kommer altså her en ekstra milliard kroner til den kollektive trafik, og jeg ville egentlig ønske, at vi kunne have et endnu bredere flertal for det end blot de partier, der er med i det nu.